Komission asetus (EY) N:o 836/2004,

annettu 28 päivänä huhtikuuta 2004,

Kyproksen soveltamien siirtymätoimenpiteiden vahvistamisesta scrapien osalta

(ETA:n kannalta merkityksellinen teksti)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon tiettyjen tarttuvien spongiformisten enkefalopatioiden ehkäisyä, valvontaa ja hävittämistä koskevista säännöistä 22 päivänä toukokuuta 2001 annetun Euroopan parlamentin ja neuvoston asetuksen (EY) N:o 999/2001(1) ja erityisesti sen 12 artiklan 4 kohdan ja 13 artiklan 6 kohdan,

ottaa huomioon vuonna 2003 tehdyn Tsekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian liittymisasiakirjan ja Euroopan unionin perussopimuksiin tehdyt mukautukset ja erityisesti liittymisasiakirjan 42 artiklan,

sekä katsoo seuraavaa:

(1) Asetus (EY) N:o 999/2001 sisältää säännöksiä, jotka koskevat lampaissa ja vuohissa esiintyvän scrapien hävittämistä sekä taudin toteamiseen käytettäviä diagnoosimenetelmiä.

(2) Kypros esitti 29 päivänä tammikuuta 2004 hakemuksen, joka koskee siirtymätoimenpiteiden myöntämistä scrapie-tartunnan saaneilla tiloilla toteutettavien hävittämistoimenpiteiden osalta. Toimenpiteet ovat tarpeellisia ottaen huomioon scrapien merkittävä esiintyvyys lammas- ja vuohikarjassa, lammaskarjan alhainen geneettisesti määräytyvä resistenssi sekä eläintenkasvatuksen luonne Kyproksessa. Lisäksi hakemuksessa pyydetään vähäisten laboratoriovalmiuksien perusteella siirtymätoimenpiteitä scrapien diagnoosimenetelmien osalta.

(3) Kypros on luvannut esittää toimintasuunnitelman, jonka avulla on määrä ratkaista sopivaa genotyyppiä olevien jalostuslampaiden puute, nostaa lammaskarjan resistenssiä ja toimittaa korvaavia eläimiä tartuntatiloille. Suunnitelma toimitetaan 1 päivään kesäkuuta 2004 mennessä osana Kyproksen hakemusta, joka koskee tietyistä eläinlääkintäalan kustannuksista tehdyn neuvoston päätöksen 90/424/ETY(2) säännösten mukaisesti yksittäisiin eläinlääkinnällisiin toimiin myönnettävää yhteisön rahoitusta.

(4) Kyprokselle myönnettyjen siirtymätoimenpiteiden perusteella olisi eläinlääkärin suorittaman tarkastuksen jälkeen oltava mahdollista teurastaa ihmisravinnoksi tiettyjä tartuntatiloilta olevia lampaita ja vuohia, joita ei saa teurastaa ihmisravinnoksi muissa jäsenvaltioissa. On suotavaa, että jäsenvaltioille samoin kuin kolmansille maille annetaan samat terveystakeet. Lampaista ja vuohista peräisin olevien tuotteiden vienti muihin jäsenvaltioihin ja kolmansiin maihin olisi siksi kiellettävä siirtymätoimenpiteiden täytäntöönpanokauden ajaksi, ottaen huomioon valvontaedellytykset.

(5) Asetuksen (EY) N:o 999/2001 täytäntöönpanon mukauttamiseen tarkoitettuja toimenpiteitä, jotka myönnetään Kyprokselle siirtymäajaksi, olisi tarkistettava mahdollisimman pian, ja myönnettyjen toimenpiteiden voimassaoloajan olisi joka tapauksessa ja liittymisasiakirjan mukaisesti oltava korkeintaan kolme vuotta.

(6) Tässä asetuksessa säädetyt toimenpiteet ovat elintarvikeketjua ja eläinten hyvinvointia käsittelevän pysyvän komitean lausunnon mukaiset,

ON ANTANUT TÄMÄN ASETUKSEN:

1 artikla

Kyproksen toimivaltainen viranomainen soveltaa asetuksen (EY) N:o 999/2001 säännöksiä tämän asetuksen säännösten mukaisesti enintään 30 päivään huhtikuuta 2007.

2 artikla

Poiketen siitä, mitä asetuksen (EY) N:o 999/2001 12 artiklan 2 kohdassa säädetään, kahdentoista kuukauden kuluttua tilan ensimmäisen scrapie-tapauksen toteamisesta voidaan aivojen ja muiden kudosten lähettämistä laboratoriotutkimukseen vähentää epäiltyjen tapausten osalta siten, että tutkimuksia varten lähetään vuosittain satunnaisotos, joka kattaa 10 prosenttia lampaista ja vuohista, joiden epäillään saaneen jonkin TSE-tartunnan.

3 artikla

1. Poiketen siitä, mitä asetuksen (EY) N:o 999/2001 liitteessä VII säädetään,

a) liitteen 2 kohdan b alakohdan ii alakohdassa säädettyä poikkeusta laajennetaan siten, että se kattaa lampaat sekä alle kuuden kuukauden ikäiset yksinomaan teurastettaviksi tarkoitetut vuohet;

b) edellytyksiä, jotka koskevat 3.1 kohdassa tarkoitettujen lampaiden tuomista tiloille, joilla on hävitetty eläimiä 2 kohdan b alakohdan i tai ii alakohdan mukaisesti, ei sovelleta;

c) asetuksen (EY) N:o 999/2001 liitteessä VII olevan 5 kohdan a-c alakohdan lisäksi sovelletaan seuraavaa d alakohtaa:

"d) kun on kyse alle kuuden kuukauden ikäisistä eläimistä, sekä genotyypiltään tuntemattomia lampaita että vuohia saa kuitenkin siirtää suoraan teurastettaviksi ihmisravinnoksi Kyproksen alueella sijaitsevaan teurastamoon seuraavin edellytyksin:

i) virkaeläinlääkäri tarkastaa eläimet alkuperätilalla ennen teurastamoon lähettämistä, eikä tarkastuksessa todeta scrapien kliinisiä oireita;

ii) näiden eläinten koko pää sekä rinta- ja vatsaontelon elimet on hävitettävä asetuksen (EY) N:o 1774/2002 4 artiklan 2 kohdan a, b, ja c alakohdan mukaisesti.;"

d) asetuksen (EY) N:o 999/2001 liitteessä VII olevan 6 kohdan c alakohtaa ei sovelleta.

2. Poiketen siitä, mitä asetuksen (EY) N:o 999/2001 liitteessä X olevan C luvun 3.2 kohdassa säädetään, sovelletaan seuraavaa:

"3.2 Laboratoriotestit lampaiden ja vuohien scrapien toteamiseksi

a) Epäillyt tapaukset

Laboratoriotesteihin 12 artiklan 2 kohdan säännösten nojalla lähetetyille lampaiden ja vuohien kudoksille on tehtävä histopatologinen tutkimus käsikirjan viimeisimmän version mukaisesti, paitsi jos näyte on autolysoitunut. Mikäli diagnoosista ei histopatologisen tutkimuksen tuloksen perusteella ole täyttä varmuutta, tulos on negatiivinen tai näyte on autolysoitunut, kudokset on tutkittava immunosolukemiallisella testillä tai immunoblottauksella, kuten edellä mainitussa käsikirjassa on esitetty, taikka pikatestillä. Jos jonkin edellä mainitun tutkimuksen tulos on positiivinen, kyseiset eläimet on katsottava scrapie-positiivisiksi tapauksiksi.

b) Scrapien seuranta

Laboratoriotesteihin liitteessä III olevan A luvun II osan (Lampaiden ja vuohien seuranta) säännösten nojalla lähetetyt lampaiden ja vuohien kudokset on tutkittava pikatestillä.

Jos diagnoosista ei pikatestin tuloksen perusteella ole täyttä varmuutta, aivokudos on tuloksen vahvistamiseksi välittömästi lähetettävä viralliseen laboratorioon tutkittavaksi immunosolukemiallisella testillä tai immunoblottauksella, kuten a alakohdassa on esitetty.

Jos jonkin edellä mainitun tutkimuksen tulos on positiivinen, kyseiset eläimet on katsottava scrapie-positiivisiksi tapauksiksi."

4 artikla

Seuraavien ihmisravinnoksi tarkoitettujen lampaista ja vuohista peräisin olevien tuotteiden lähettäminen Kyproksesta muihin jäsenvaltioihin tai kolmansiin maihin on kiellettyä:

i) direktiivin 64/433/ETY(3)määritelmän mukainen tuore liha

ii) direktiivin 94/65/EY(4) määritelmän mukaiset jauhettu liha ja raakalihavalmisteet

iii) direktiivin 77/99/ETY(5)määritelmän mukaiset lihavalmisteet.

5 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Tätä asetusta sovelletaan edellyttäen, että Tsekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian liittymissopimus tulee voimaan, ja tällöin liittymissopimuksen voimaantulopäivästä.

Sitä sovelletaan 30 päivään huhtikuuta 2007.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 28 päivänä huhtikuuta 2004.

Komission puolesta

David Byrne

Komission jäsen

(1) EYVL L 147, 31.5.2001, s. 1. Asetus sellaisena kuin se on viimeksi muutettuna komission asetuksella (EY) N:o 2245/2003 (EUVL L 333, 20.12.2003, s. 28).

(2) EYVL L 224, 18.8.1990, s. 19. Päätös sellaisena kuin se on viimeksi muutettuna neuvoston asetuksella (EY) N:o 806/2003 (EUVL L 122, 16.5.2003, s. 1).

(3) EYVL 121, 29.7.1964, s. 2012/64.

(4) EYVL L 368, 31.12.1994, s. 10.

(5) EYVL L 26, 31.1.1977, s. 85.